ખેરાલુ, સતલાસણા અને ગઢવાડા વિસ્તારના, મોકેશ્વર ડેમથી ધરોઈ ડેમ સુધીના વિસ્તારના મગફળીની ખેતી કરતા ખેડૂતો વિસનગર માર્કેટયાર્ડમાં મગફળીનો પાક વેચવા આકર્ષાય તે માટે માર્કેટયાર્ડના વેપારીઓ અને ડીરેક્ટરો છેલ્લા એક માસથી આ વિસ્તારની મંડળીઓ અને ખેડુતોનો લોકસંપર્ક કરી રહ્યા છે. આ વિસ્તારના ખેડૂતો તમામ પાક વિસનગર માર્કેટયાર્ડમાં વેચવા આવે છે જ્યારે મગફળીની હરાજી થતી નહી હોવાથી મગફળીને પાક વેચવા અન્ય માર્કેટયાર્ડમાં જતા હતા. ત્યારે વિસનગર માર્કેટયાર્ડમાં મગફળીની હરાજી શરૂ થવાની હોવાથી ખેરાલુ, સતલાસણા અને ગઢવાડાના મગફળી પકવતા ખેડૂતોનો પણ વિસનગર માર્કેટયાર્ડમાં માલ વેચવા ઉત્સાહ જોવા મળી રહ્યો છે. વિસનગર માર્કેટયાર્ડમાં મગફળીનો પાક વેચવા આવતા ખેડૂતોને રોજેરોજ હરાજી અને તુર્તજ પેમેન્ટનો લાભ મળશે.